google/wiki40b huggingface dataset:
Ζαπορίζια

Ιστορία

Αρχαιολογικά ευρήματα που βρέθηκαν στην περιοχή δείχνουν ότι Σκύθες νομάδες ζούσαν εκεί πριν από 2 έως 3 χιλιάδες χρόνια. Οι Σκύθες αντικατασταθούν σταδιακά από Χαζάρους, Πετσενέγους, Κουμάνους, Τάταρους και τέλος από ανατολικούς Σλάβους. Η εμπορική οδός μεταξύ των Βαράγγων και των Ελλήνων περνούσε από το νησί Χορτύτσια που χωρίζει τον Δνείπερο σε δύο κλάδους στο σημείο που βρίσκεται σήμερα η Ζαπορίζια.
Το 1552 ανεγέρθησαν οι πρώτες οχυρώσεις του νησιού. Αυτές οι οχυρώσεις ήταν προπύργιο των Κοζάκων που ζούσαν νότια του ορμητικού Δνείπερου στα σύνορα της Πολωνο-Λιθουανικής Κοινοπολιτείας και του Μεγάλου Δουκάτου της Μόσχας.
Η πόλη ξεκίνησε ως ένα μικρό φρούριο, χτισμένο στη στέπα το 1775 κατά τη διάρκεια της βασιλείας της Μεγάλης Αικατερίνης, προκειμένου να προστατεύσει τα νότια εδάφη της Ρωσικής Αυτοκρατορίας από τουρκικές απειλές. Το Αλεξαντρόφσκ, όπως ονομάστηκε, ιδρύθηκε το 1770, ήταν μόνο ένας κρίκος στην λεγόμενη «Γραμμή Οχυρώσεων Δνείπερου». Το φρούριο χτίστηκε στην αριστερή όχθη του ποταμού Δνείπερου απέναντι από το νησί Χορτύτσια. Το 1921 η πόλη μετονομάστηκε Ζαπορόζιε που μεταφράζεται ως "πέρα από τα ορμητικά νερά".
Η πρώτη γέφυρα στον Δνείπερο χτίστηκε μεταξύ 1900-1904 και το μήκος της έφτανε τα 336 μέτρα, οδηγώντας στην βιομηχανική ανάπτυξη της πόλης πριν από την Οκτωβριανή Επανάσταση.
Λία Βίσση

Βιογραφία

Γεννήθηκε το 1955. Πριν ξεκινήσει επαγγελματική καριέρα, μαζί με την αδελφή της Άννα, την οποία συνόδευε στο πιάνο, έγιναν γνωστές στην Κύπρο ως Αδελφές Βίσση. Το 1973 εγκαταστάθηκε στην Ελλάδα. Πήρε δίπλωμα πιάνου από το Εθνικό Ωδείο, στο οποίο από το 1987 δίδαξε ως καθηγήτρια πιάνου. Έχει παρακολουθήσει σειρά σεμιναρίων φωνητικής σε αναγνωρισμένα Πανεπιστήμια της Αμερικής. Η καριέρα της ξεκίνησε επαγγελματικά στα τέλη της δεκαετίας του '70.
Το 1985 πήρε μέρος στο διαγωνισμό τραγουδιού της Eurovision εκπροσωπώντας την Κύπρο με το τραγούδι Το κατάλαβα αργά, κατακτώντας τη 16η θέση. Νωρίτερα, το 1979, μετείχε στον ίδιο διαγωνισμό σαν μέλος των φωνητικών που συνόδεψαν την Ελπίδα στο τραγούδι Σωκράτης (8η θέση). Στη συνέχεια έθεσε αρκετές φορές υποψηφιότητα σε εθνικούς τελικούς για εκ νέου εκπροσώπηση Ελλάδας ή Κύπρου, όμως δεν τα κατάφερε. Το 1978 μετείχε και στον ημιτελικό του φεστιβάλ τραγουδιού Θεσσαλονίκης με το Για να γραφεί ένα τραγούδι, το οποίο όμως δεν προκρίθηκε στον τελικό (16η θέση).
Σημαντική επιτυχία σημείωσε με τα τραγούδια Χορεύοντας στην άμμο, Black out (τέλη δεκαετίας '80) και Απουσία (αρχές '90), ενώ τραγούδησε και αγγλόφωνα τραγούδια, περισσότερο γνωστό εκ των οποίων είναι το Follow your heart. Υπήρξε συνεργάτρια της τηλεόρασης συνθέτοντας και τραγουδώντας μουσικά θέματα για διάφορα ελληνικά σίριαλ, όπως το Οι Μεν Και Οι Δεν, Ο κακός βεζύρης και Ο Πετρος και τα κοριτσια του , ενώ συμμετείχε ως μέλος κριτικής επιτροπής σε τηλεοπτικό πρόγραμμα ανάδειξης ταλέντων (Να η ευκαιρία, Mega). 
Από το 1998 δίδαξε τραγούδι σε ιδιωτικό ωδείο της Αθήνας, ενώ το 2002 συνεργάστηκε με το Εθνικό Ωδείο Κύπρου στη διδασκαλία ελληνικού και ξένου σύγχρονου τραγουδιού. Ασχολήθηκε επίσης με την πολιτική και το 2006 ήταν υποψήφια στις εκλογές για τη Βουλή των Αντιπροσώπων με το κόμμα του Δημοκρατικού Συναγερμού, δεν κατάφερε ωστόσο να εκλεγεί. Υπήρξε παντρεμένη με τον Κύπριο πιανίστα και συνθέτη Σάββα Σάββα, ενώ από το γάμο της με τον επίσης συνθέτη Γιάννη Πηλιούρη απέκτησε δύο παιδιά, τον Νικόλα και τη Ζανίνα Πηλιούρη.
Γερμανίτης

Ορυκτολογικά χαρακτηριστικά

Επειδή πολύ δύσκολα επιτυγχάνεται καθαρό δείγμα γερμανίτη για ανάλυση λόγω προσμίξεων σε μικροσκοπικό επίπεδο, για το ορυκτό έχουν προταθεί κατά καιρούς διάφοροι μη στοιχειομετρικοί χημικοί τύποι από διάφορους ερευνητές, που περιέχουν μέσα και τις προσμίξεις. Ο τύπος Cu₂₆Fe₄Ge₄S₃₂  που προσδιορίστηκε το 1989 με περίθλαση ακτίνων Χ περιέχει μόνο τα βασικά χημικά στοιχεία. Μερικές φορές αναφέρεται και ο τύπος Cu₁₃Fe₂Ge₂S₁₆ με απλοποιημένους δείκτες, αλλά είναι παραπλανητικός διότι τα άτομα χαλκού και σιδήρου δεν είναι "όμοια" μεταξύ τους : τα άτομα χαλκού έχουν αριθμούς οξείδωσης +1 αλλά και +2 δηλ. ο χαλκός υπάρχει στο ορυκτό και ως Cu⁺ και ως Cu²⁺ και παρομοίως ο σίδηρος υπάρχει και ως  Fe²⁺ αλλά και ως Fe³⁺ όπως πχ στον τύπο που προτάθηκε το 1987: Cu⁺₂₀(Cu²⁺,Fe²⁺,Zn)₆Fe³⁺₃Ge₆S₃₂
Ο γερμανίτης είναι κοκκινωπό γκριζόμαυρο αδιαφανές, μη φθορίζον, μη μαγνητικό, μη ραδιενεργό ορυκτό. Οι οπτικές ιδιότητές του μεταβάλλονται ελαφρά σε δείγματα από διαφορετικές περιοχές και διαφορετικούς τρόπους σχηματισμού. Η πυκνότητά του μετρήθηκε πειραματικά 4,46 - 4,59 g/cm³ και υπολογίστηκε θεωρητικά 4,30 g/cm³. Σε τομή δείχνει μια ροζ απόχρωση. Κρυσταλλώνεται στο κυβικό σύστημα και έχει ισομετρική δομή παρόμοια με του σφαλερίτη. Περιέχει ως προσμείξεις γάλλιο, ψευδάργυρο, μολυβδαίνιο, βολφράμιο, αρσενικό και βανάδιο

Εμφάνιση -  Παραγενέσεις

Στο Τσουμέμπ της Ναμίμπια εμφανίζεται σε υδροθερμικές πολυμεταλλικές αποθέσεις μεταλλεύματων σε δολομίτες μαζί με άλλα ορυκτά όπως ο ρενιερίτης, ο σιδηροπυρίτης, ο τενναντίτης, ο γαληνίτης, ο σφαλερίτης κ.ά. Εμφανίσεις γερμανίτη έχουν αναφερθεί στη Ναμίμπια, στο Ζαΐρ, στην Αργεντινή,  στην Αλάσκα, στη Φινλανδία, στην Αρμενία και στην Ιαπωνία. Η πιο πρόσφατη εμφάνιση γερμανίτη αναφέρεται στη Γαλλία το 1963.
Ερρίκος ΣΤ΄ της Γκορίτσια

Βιογραφία

Ήταν ο πρωτότοκος γιος του Μάινχαρτ ΣΤ΄ κόμη της Γκορίτσια και της Ούτεχιλτ, κόρης του Ούλριχ Δ΄ επιτρόπου (vogt) του Μετς (Mätsch).
Το 1385 διαδέχθηκε τον πατέρα του ως κόμης της Γκορίτσια, αλλά ήταν αθεράπευτα πότης και χαρτοπαίκτης με αποτέλεσμα οι κτήσεις του να παρακμάζουν γοργά. Από τότε που η 2η εξαδέλφη του πατέρα του Μαργαρίτα κόμισσα του Τυρόλου κληροδότησε το Τυρόλο στον γιο του εξαδέλφου της Ροδόλφο Δ΄ των Αψβούργων δούκα της Αυστρίας, οι κόμητες της Γκορίτσια επέστρεψαν στην περοχή της Γκορίτσια και του Ληντς (στο εκεί κάστρο Μπρυκ). Ο Ερρίκος σκέφτηκε να παραχωρήσει τη Γκορίτσια στους Αψβούργους, μάλιστα αρραβωνιάστηκε την Ελισάβετ των Αψβούργων, κόρη του Λεοπόλδου Γ΄ δούκα της Αυστρίας (αδελφού του Ροδόλφου Δ΄). Στην παραχώρηση αντέδρασαν ο δούκας της Βαυαρίας και η Βενετία. Αργότερα ο αρραβώνας λύθηκε.
Το 1430 απεβίωσε ο νεότερος αδελφός του Ιωάννης Μάινχαρτ Ζ΄ κόμης του Κίρχμπερκ στη Σουαβία και τον κληρονόμησε στο Κίρχμπερκ της μητέρας τους.
Ο Ερρίκος ΣΤ΄ είχε δεύτερη σύζυγο την Αικατερίνη, για την οποία περιγράφεται ως "σκληρός αντίπαλος". Η Αικατερίνη ήταν με το μέρος των Αψβούργων.
Τηλεσκόπιον

Αξιοσημείωτα στον αστερισμό

- Ο αστέρας RR Τηλεσκοπίου, (φαιν.μεγέθους 16,5) χαρακτηρίζεται ως «αργός καινοφανής» ("slow nova"). Μία έκρηξή του σημειώθηκε το έτος 1944, οπότε έφθασε σε φαιν.μέγεθος 6,5 (μόλις ορατό με γυμνό μάτι).
- Το σφαιρωτό σμήνος NGC 6584 έχει φαιν.μέγεθος 9,2 και φαινόμενη διάμετρο 8΄.
- Ο φωτεινότερος γαλαξίας στο Τηλεσκόπιον είναι ο NGC 6868, με φαιν.μέγεθος 10,6.
- Τον Απρίλιο 1998 στον αμυδρό ραβδωτό σπειροειδή γαλαξία ESO 184-G82, σε απόσταση περί τα 140 εκατομμύρια έτη φωτός από τη Γη, έγινε αντιληπτός υπερκαινοφανής αστέρας που εμφάνισε την ισχυρότερη ραδιοεκπομπή που καταγράφηκε ποτέ από υπερκαινοφανή, με ταχύτητες εκτοξεύσεως υλικού που έφθαναν το 99% της ταχύτητας του φωτός. Με αυτόν πιθανώς συνδέεται η έκρηξη ακτίνων γ GRB 980425.
Παλαμισμός

Ο Παλαμισμός ή Παλαμική θεολογία είναι ευρύς όρος που σχετίζεται με τις διδασκαλίες του Γρηγορίου Παλαμά (περ. 1296-1359). Με τα κείμενά του υπερασπίστηκε την ορθόδοξη έννοια του ησυχασμού από τις επιθέσεις του Βαρλαάμ. Οι οπαδοί του Παλαμά αναφέρονται στην βιβλιογραφία ως Παλαμιστές.
Υπερασπιζόμενος τον ισχυρισμό ότι οι άνθρωποι μπορούν να γίνουν ωσάν τον Θεό μέσω της θέωσης, χωρίς να διακυβεύεται η υπερβατικότητα του Θεού, ο Παλαμάς έκανε διάκριση μεταξύ της απρόσιτης ουσίας του Θεού και των ενεργειών μέσω των οποίων γίνεται γνωστός και δίνει τη δυνατότητα να μοιραστεί ο άνθρωπος τη θεία ζωή του. Η κεντρική ιδέα της Παλαμικής θεολογίας είναι η διάκριση μεταξύ της θείας ουσίας και των θείων ενεργειών,, η οποία δεν είναι απλά εννοιολογική στην φύση της.
Ο Παλαμισμός αποτελεί κεντρικό στοιχείο της θεολογίας της Ανατολικής Ορθόδοξης Εκκλησίας και έχει περιγραφθεί ως «το βαθύτερο αμάλγαμα της μοναστικής και της δογματικής παράδοσης σε συνδυασμό με την αποκήρυξη της φιλοσοφικής έννοιας της εξωτερικής σοφίας».

Ιστορική θεώρηση

Ιστορικά, ο δυτικός χριστιανισμός έχει την τάση να απορρίπτει τον Παλαμισμό, ιδίως τη διάκριση Ουσίας και Ενεργειών, χαρακτηρίζοντάς τον ως αιρετική εισαγωγή μιας απαράδεκτης διαίρεσης της Τριάδας με τάσεις πολυθεϊσμού. Επιπλέον, η σχετική πρακτική του ησυχασμού που χρησιμοποιούνται για την επιτευχθεί η θέωση χαρακτηρίστηκε ως «μαγεία». Ορισμένοι σύγχρονοι ρωμαιοκαθολικοί στοχαστές έχουν θετική άποψη για τις διδασκαλίες του Παλαμά, συμπεριλαμβανομένης της διάκρισης ουσίας-ενεργειών, υποστηρίζοντας ότι δεν αποτελεί ανυπέρβλητη θεολογική διάσταση μεταξύ του Ρωμαιοκαθολικισμού και της Ανατολικής Ορθοδοξίας.
Η απόρριψη του Παλαμισμού από τη Δύση και από τους εναντίους του στην Ανατολή, τους Ενωτικούς («Λατινόφρονες»), οι οποίοι ήταν εχθρικοί προς τον Παλαμισμό, συνέβαλε στην αποδοχή του δόγματος στην Ανατολή, σύμφωνα με τον Martin Jugie, ο οποίος προσθέτει: «Πολύ σύντομα ο Λατινισμός και ο Αντιπαλαμισμός, στο μυαλό των πολλών, έγινε το ένα και το αυτό».
Ιστορικοί της περιόδου όπως ο αυτοκράτορας Ιωάννης ΣΤ´ Καντακουζηνός και ο Νικηφόρος Γρηγοράς ασχολήθηκαν επισταμένα με αυτό το θέμα, εξετάζοντας και τις δύο απόψεις των Παλαμιστών και των Βαρλααμιτών στα κείμενά τους.
Λάμπρος Μάλαμας

Βιογραφία

Ο Μάλαμας είχε πολιτευτεί με την αριστερά. Είναι ένας από τους Έλληνες συγγραφείς με τα περισσότερα έργα, καθώς έχει γράψει 265 έργα (εκ των οποίων 45 είναι για το θέατρο). Έργα του έχουν μεταφραστεί σε άλλες γλώσσες, ενώ είχε και εκδοτική πορεία εκδίδοντας το περιοδικό Ελεύθερο πνεύμα, για τη λογοτεχνία.
Χριστιανός Ούλριχ Β΄ της Βυρτεμβέργης-Βίλχελμινενορτ

Βιογραφία

Ήταν ο δευτερότοκος γιος του Χριστιανού-Ούλριχ Α΄ δούκα της Βυρτεμβέργης-Ελς και της Σίβυλλας-Μαρίας των Βέττιν, κόρης του Χριστιανού Α΄ δούκα της Σαξονίας-Μέρσενμπουρκ.
Το 1734 απεβίωσε στη Στουτγάρδη σε ηλικία 43 ετών και τον διαδέχθηκε ο μόνος γιος του Κάρολος-Χριστιανός-Έρντμαν.
Ετεροσεξισμός

Ο ετεροσεξισμός είναι το επιχείρημα πως η ετεροφυλοφιλική σεξουαλική δραστηριότητα είναι ο μόνος σωστός ή ηθικός τρόπος σεξουαλικής συμπεριφοράς, ενώ χρησιμοποιείται επίσης για να αναφερθεί στα αποτελέσματα αυτής της πολιτισμικής ιδεολογίας. Επίσης, έχει προταθεί ο όρος «ετεροσεξουαλισμός» για να σημαίνει βασικά το ίδιο πράγμα.
Ο ετεροσεξισμός μπορεί να φανερώνεται με λιγότερο σκόπιμους τρόπους στην καθημερινότητα. Για παράδειγμα, όταν μια γυναίκα βγαίνει ραντεβού, πολλοί θα τη ρωτήσουν: «Ποιο είναι το όνομά του;» ή «Είναι όμορφος;», υποθέτοντας πως πρόκειται για ετεροφυλοφιλικό ραντεβού. Παρ' όλα αυτά, οι άνθρωποι που θεωρούν αυτονόητο πως μια γυναίκα θα κάνει ερωτικό ραντεβού με άνδρα, μπορεί να μην αντιτίθενται στα ραντεβού μεταξύ ατόμων του ίδιου φύλου.
Ο όρος αυτός έχει προταθεί ως εναλλακτικός στην ομοφοβία, εν μέρει γιατί χρησιμοποιεί μια παράλληλη δομή στον σεξισμό ή τον ρατσισμό. Αυτή η παράλληλη προσέγγιση, ωστόσο, είναι λογικά ελαττωματική, καθώς η κυριολεκτική σημασία της λέξης θα έπρεπε επομένως να ήταν «μια πίστη ότι ένας τύπος ετεροφυλοφιλίας είναι έμφυτα “καλύτερος” από έναν άλλο τύπο ετεροφυλοφιλίας». Μια πραγματικά παράλληλη δομή μπορεί να βρεθεί στον όρο «σεξουαλισμός».
Δεν θα έπρεπε να υπάρξει σύγχυση μεταξύ του ετεροσεξισμού και του σημασιολογικά ακριβέστερου ετεροκεντρισμού, που είναι μια (συχνά υποσυνείδητη) υπόθεση πως «όλοι είναι ετεροφυλόφιλοι μέχρι για κάποιους να αποδειχθεί το αντίθετο». Στην Queer theory (ΛΟΑΤ και φεμινιστική θεωρία), ο όρος ετεροσεξισμός είναι στενά συγγενής με την ετεροκανονικότητα.
Vocal (τραγούδι)

Παρασκήνιο

Αυτό το τραγούδι γράφτηκε κατά τη διάρκεια της διαδικασίας γραφής για το άλμπουμ [[Elysium (άλμπουμ)|Elysium]] και ήταν ένα από τα πρώτα κομμάτια γράφτηκαν για το άλμπουμ. Ωστόσο, δεν είχε συμπεριληφθεί στο προηγούμενο άλμπουμ για αυτό δεν ταιριάζει με το υπόλοιπο του "μελαγχολικού" και "αντανακλαστικού" υλικού. Αντίθετα ήταν για το Electric και απελευθερώθηκε ως ενιαίο προβάδισμα του άλμπουμ.

Βιντεοκλιπ

Το βίντεοκλιπ σκηνοθέτησε ο Joost Vandebrug. Είναι ένας φόρος τιμής στα ουρλιαχτά πάρτυ και στην ηλεκτρονική μουσική. Αποτελείται από μια συλλογή από διάφορα ερασιτεχνικά βίντεο που έχουν εγγραφεί περίπου στα ουρλιαχτά πάρτυ του 1989.

Ζωντανές εμφανίσεις

Γίνεται ως το τελικό κομμάτι για τη περιοδεία Electric Tour.
Κιτριές Μεσσηνίας

Γεωγραφία

Με την ονομασία Κιτριές φέρεται επίσης όλη η χερσόνησος, που αποτελεί απόληξη του υπερκείμενου ανατολικά όρους Κεφάλι ή Κεφαλοβούνι σχηματίζοντας δύο αμφίδυμους όρμους, βόρεια τον ομώνυμο όρμο των Κιτριών και νότια την κόλπωση της Καρδαμύλης. Επί της άκρας της χερσονήσου φέρεται ο ομώνυμος "φάρος των Κιτριών" που ιδρύθηκε το 1882, με εστιακό ύψος από επιφάνεια θάλασσας 31 μέτρα και που εξέπεμπε αρχικά μία λευκή αναλαμπή ανά 30 δευτερόλεπτα σε εμβέλεια (φωτοβολία) τα 16 μίλια. Κατά το Β' Π.Π. υπέστη ζημίες οι οποίες αργότερα αποκαταστάθηκαν πλην όμως με την κατασκευή του λιμένος της Καλαμάτας κατέστη υποδεέστερος σε φωτοβολία. Σήμερα έχει αυτοματοποιηθεί λειτουργώντας με ηλιακή ενέργεια.

Ιστορία

Επί τουρκοκρατίας οι Κιτριές αποτελούσαν την έδρα των Μπέηδων της Μάνης και ήταν ο σημαντικότερος λιμένας του Μεσσηνιακού Κόλπου, επίνειο της Ζαρνάτας, από τον οποίο πραγματοποιούνταν το εισαγωγικό και εξαγωγικό εμπόριο της ευρύτερης περιοχής. Στις Κιτριές συντάχθηκε το ομώνυμο ιστορικό "Σύμφωνο των Κιτριών", το 1819, με το οποίο οι μεγάλες οικογένειες των Μαυρομιχαλαίων (Μαυρομιχάληδες), Γρηγοράκηδων (Γρηγοριάνοι) και Τρουπάκηδων υποσχέθηκαν μεταξύ τους ειρήνη, ομόνοια και ένωση των δυνάμεών τους στην επερχόμενη επανάσταση του 1821. Επίσης εδώ τον Μάρτιο του 1821 ο Πετρόμπεης Μαυρομιχάλης ανέλαβε αρχηγός των σπαρτιατικών δυνάμεων, μετά από απόφαση που έλαβαν οι συγκεντρωθέντες οπλαρχηγοί και καπεταναίοι. Στη δε ιστορική εκκλησία των Αγίου Κωνσταντίνου και Ελένης, το 1825, ο Μητροπολίτης Ζαρνάτας Γαβριήλ Φραγκούλης χειροτόνησε αντικανονικά τέσσερις επισκόπους σε χηρεύουσες επισκοπές της περιοχής Μάνης, που αργότερα όμως καταργήθηκαν. Εκκλησιαστικά σήμερα υπάγεται στην Αρχιερατική Περιφέρεια τ. Δήμου Αβίας της Ιεράς Μητροπόλεως Γυθείου και Οιτύλου
Κόμμα Πειρατών Ελλάδας

Ιστορία

Η κοινότητα των πειρατών στην Ελλάδα ξεκίνησε το Σεπτέμβριο του 2011 εντατικά τις συζητήσεις και την προετοιμασία της για την ίδρυση του κόμματος, η οποία έγινε στις 14 Ιανουαρίου 2012 μετά από 5 μήνες προετοιμασίας. 
Το Κόμμα Πειρατών Ελλάδας αναγνωρίστηκε επισήμως ως πολιτικό κόμμα από τον Άρειο Πάγο την Παρασκευή, 10 Φεβρουαρίου 2012, ενώ εκείνη την εποχή αριθμούσε 480 εγγεγραμμένα μέλη.
Το πρώτο Συνέδριο του Κόμματος έλαβε χώρα στην Αθήνα, στις 7 και 8 Νοεμβρίου 2012.
Το δεύτερο συνέδριο έλαβε χώρα στη Θεσσαλονίκη στις 7 και 8 Δεκεμβρίου 2013. 
Το τρίτο συνέδριο έλαβε χώρα στη Χαλκίδα στις 1-2 Νοεμβρίου 2014.
Το τέταρτο συνέδριο έλαβε χώρα στον Ταύρο (Αθήνα) στις 31 Οκτωβρίου και 1 Νοεμβρίου 2015
Το πέμπτο συνέδριο έλαβε χώρα στην Κόρινθο στις 26-27 Νοεμβρίου 2016.
Το έκτο συνέδριο έλαβε χώρα στην Αθήνα, στις 10 Δεκεμβρίου, 2017.

Γεγονότα-Εκδηλώσεις

Το συνέδριο του PPEU έγινε στην Αθήνα στις 2-3 Νοεμβρίου 2013, το οποίο διοργανώθηκε και υποστηρίχθηκε από το Κόμμα Πειρατών Ελλάδας. Το PPEU εστίασε την συζήτηση στο κοινό πρόγραμμα του Ευρωπαϊκού Κόμματος Πειρατών (PPEU).
Χρήστος Πουργουρίδης

Βιογραφικά στοιχεία

Ο Χρήστος Πουργουρίδης γεννήθηκε στον Μονιάτη στις 3 Οκτωβρίου 1945. Ομιλεί πέρα από την ελληνική και την αγγλική γλώσσα. Είναι κάτοχος πτυχίου νομικής (LL.B.) του Πανεπιστημίου Κουίν Μέρι του Λονδίνου και Barrister-at-Law από το Μίτολ Τεμπλ. Είναι δικηγόρος.
Είναι νυμφευμένος με τη Μαργαρίτα Χαραλάμπους και έχει δύο κόρες και ένα υιό.

Πολιτική διαδρομή

Στη διάρκεια των σπουδών του ήταν πρόεδρος της Εθνικής Φοιτητικής Ένωσης Κυπρίων (ΕΦΕΚ) Αγγλίας. Διετέλεσε επαρχιακός γραμματέας ΔΗΣΥ Λεμεσού και μέλος του Πολιτικού Γραφείου του ΔΗΣΥ.
Εκλέχτηκε για πρώτη φορά βουλευτής στις βουλευτικές εκλογές του 1991 στην Εκλογική Περιφέρεια Λεμεσού με τον συνασπισμό Δημοκρατικός Συναγερμός-Κόμμα Φιλελευθέρων. Επανεξελέγη στις βουλευτικές εκλογές του 1996 με τον ίδιο συνασπισμό. Επανεξελέγη με τον ΔΗΣΥ στις βουλευτικές εκλογές του 2001 και στις βουλευτικές εκλογές του 2006. Διεκδίκησε επανεκλογή στις βουλευτικές εκλογές του 2011 αλλά δεν εκλέχτηκε.
Ως βουλευτής, διετέλεσε κοινοβουλευτικός εκπρόσωπος του ΔΗΣΥ, πρόεδρος της Κοινοβουλευτικής Επιτροπής Παρακολουθήσεως Σχεδίων Αναπτύξεως και Ελέγχου Δημόσιων Δαπανών, μέλος της Επιτροπής Επιλογής, μέλος της Κοινοβουλευτικής Επιτροπής Θεσμών, Αξιών και Επιτρόπου Διοικήσεως, μέλος της Ad Hoc Κοινοβουλευτικής Επιτροπής για τον Κανονισμό της Βουλής και μέλος της Ειδικής Κοινοβουλευτικής Επιτροπής για το Πόθεν Έσχες. Επιπλέον, ήταν ένας εκ των τριών αντιπροέδρων της Εκτελεστικής Επιτροπής του Κυπριακού Κλάδου του Κοινοπολιτειακού Κοινοβουλευτικού Συνδέσμου. Ακόμη, ήταν μέλος της αντιπροσωπίας της Βουλής στην Κοινοβουλευτική Συνέλευση του Συμβουλίου της Ευρώπης.
Μουσείο Αρμάτων

Ιστορία

Το 1916 η Βρετανική Πολεμική Υπηρεσία  ίδρυσε το στρατόπεδο Bovington ως φορέα εκπαίδευσης πληρωμάτων αρμάτων. Εκείνη την εποχή του  Πρώτου Παγκοσμίου Πολέμου ο στρατός εισήγαγε άρματα, σε μια προσπάθεια να σπάσει τη στασιμότητα του πόλεμου των χαρακωμάτων. Το 1919 τα άρματα επέστρεψαν στο Bovington από τη Γαλλία. Πολλά από αυτά ήταν αποκλειστικώς κατάλληλα για παλιοσίδερα. Ωστόσο, ένας μικρός αριθμός από τα λιγότερο κατεστραμμένα οχήματα τέθηκε προς τη μία πλευρά, έτσι ώστε τα πληρώματα του άρματος και οι σχεδιαστές να μπορούν να έχουν μια ιδέα της πρόωρης κληρονομιάς του άρματος.
Το 1923 ο συγγραφέας Ράντγιαρντ Κίπλινγκ επισκέφτηκε το Bovington και συνέστησε μια δημιουργία μουσείου. Η συλλογή αυξήθηκε σημαντικά μετά τον  Β' Παγκόσμιο Πόλεμο, καθώς οι Συμμαχικές δυνάμεις και κατέλαβαν τις Δυνάμεις του Άξονα & προστέθηκαν άρματα. Το 1947 άνοιξε για το ευρύ κοινό. Το Μουσείο Αρμάτων συνεχίζει να επεκτείνεται και σήμερα είναι κατά κύριο λόγο ένα μέσο για την εκπαίδευση του στρατού και την ψυχαγωγία του κοινού, με την έκθεση που προσανατολίζει προς αυτή την κατεύθυνση. Πολλά από τα άρματα είναι σε πλήρη λειτουργική κατάσταση και μπορεί να δει κανείς δράση κατά τη διάρκεια των καλοκαιρινών μηνών σε ειδικές οθόνες.
Το μουσείο διαθέτει μια ετήσια επίδειξη Tank Fest της λειτουργίας των οχημάτων τους και επίσκεψη οχημάτων.
Το 2012, ο ιστορικός του μουσείου  David Fletcher, ο οποίος ήταν υπάλληλος από το 1982, για τις υπηρεσίες του στην ιστορία των θωρακισμένων πολέμου έγινε μέλος του MBE {Τάγματος της Βρετανικής Αυτοκρατορίας (μια βρετανική τιμή που ιδρύθηκε από τον βασιλιά Γεώργιο Ε΄ το 1917, αρχικά για μη μαχητές στον Α' Παγκόσμιο Πόλεμο).
Φράτι Αχαΐας

Τοποθεσία

Βρισκόταν κτισμένος σε υψόμετρο περίπου 935 μέτρων και οδηγεί εκεί χωματόδρομος, που συνδέει τις επαρχιακές οδούς Χαλανδρίτσας-Ρακίτας και διασταύρωσης Αγριδίου Φαρρών-Λεοντίου, διερχόμενος δυτικά των Μπαρλαίικων και δυτικά των Κατσαϊταίικων.
Βορειοδυτικά της τοποθεσίας του παλιού οικισμού Φράτι βρίσκεται ο εγκαταλελειμμένος οικισμός της Σάπιας Βρύσης, ενώ στα νοτιοανατολικά του το χωριό των Δεμέστιχων.

Ιστορικά στοιχεία

Η ονομασία του είναι ανθρωπωνυμικό και προέρχεται από όνομα Αλβανού οικιστού της περιοχής. Αναφέρεται με την ονομασία «Frati» στα Οθωμανικά τιμαριωτικά κατάστιχα της περιόδου 1461-1463, όπου βρέθηκε να κατοικείται από 6 άτομα, όλα αλβανικής εθνικότητας. Αναφέρεται ως χωριό της Επαρχίας Πατρών σε βενετική κατάσταση του 1697. Αναφέρεται ξανά στην απογραφή, που διεξήγαγε στην Πελοπόννησο στα 1829 η Εκστρατεία του Μοριά, με την ονομασία «Phrati» και εκατοικείτο από 11 οικογένειες. Έκτοτε δεν εμφανίζεται ξανά σε απογραφή ενώ δεν αναφέρεται να υπόκειται καμία διοικητική μεταβολή καθότι έπαψε να υφίσταται ως οικισμός.
Επιχείρηση εκκένωσης αμάχων

Η επιχείρηση εκκένωσης αμάχων είναι μία επιχείρηση που εκτελείται για να εκκενώσει πολίτες από άλλη χώρα, γενικά λόγω μιας επιδεινούμενης κατάστασης ασφαλείας.
Ηραία (αθλητικοί αγώνες)

Τα Ηραία ήταν αγώνες που τελούνταν κατά την αρχαιότητα προς τιμή της θεάς Ήρας. Πραγματοποιούνταν κάθε τέσσερα χρόνια στην Ολυμπία και αν και δευτερεύουσας σημασίας, μετά τους ολυμπιακούς αγώνες, λέγεται ότι προϋπήρχαν. Διεξάγονταν κατά τον μήνα Παρθένιο. Σύμφωνα με την παράδοση, τους αγώνες ίδρυσε η Ιπποδάμεια μετά τον γάμο της με τον Πέλοπα, για να τιμήσει τη θεά Ήρα. Συμμετείχαν μόνο παρθένες ( ανύπαντρες γυναίκες ) της Ήλιδας σε αγώνα δρόμου μήκους 160 μέτρων. Ο Παυσανίας περιγράφει την κόρη - αθλήτρια με μαλλιά λυτά στους ώμους, κοντό χιτώνα πάνω από το γόνατο, που αφήνει το δεξιό ώμο ακάλυπτο ως το στήθος. Το έπαθλο ήταν ένα στεφάνι από κλαδί ελιάς και μέρος από την αγελάδα που θυσιαζόταν στη θεά. Οι νικήτριες είχαν ακόμα το προνόμιο να αφιερώσουν στη θεά δική τους εικόνα που τοποθετούνταν στο Ηραίον. Τη διοργάνωση αναλάμβαναν δεκαέξι γερόντισσες από επιφανείς οικογένειες της Ήλιδας που ήταν και οι κριτές.
Ιαγουαρόντι

Περιγραφή

Το Ιαγουαρόντι, έχει κοντά ποδιά, μακρύ σώμα και μακριά ουρά.Τα αυτιά, είναι μικρά και στρογγυλεμένα.Η γούνα του, δεν έχει κηλίδες, έχει ομοιόμορφο χρώμα και μερικά σημάδια στο πρόσωπο.Το τρίχωμα, είναι είτε σκούρο καφέ - γκρι, η κόκκινο - καστανό, παρόμοιο με τη γούνα της Αλεπούς.Έχει μήκος από 53 έως 77 εκ, με 31 έως 60 εκ η μακριά ουρά. Ζυγίζει από 3,5 έως 9,1 κιλά.
Τα δύο είδη γούνας, πιστεύεται ότι διαχωρίζουν μεταξύ τους τα υποείδη του Ιαγουαρόντι.

Κατανομή και οικότοποι

Το Ιαγουαρόντι, απαντάται στο νότιο Τέξας, στις παράκτιες βόρειες περιοχές του Μεξικού και στην Νότια Αμερική, από τις ανατολικές πλαγιές των Άνδεων έως την νότια και βόρεια Αργεντινή.Οι κύριοι οικότοποί του, είναι οι πεδινές περιοχές με θάμνους, κοντά σε πηγές νερού και διάφοροι άλλο, όπως ξηρά δάση και υγρά λιβάδια.Ενώ συνήθως ζουν σε πεδιάδες, έχουν εμφανιστεί και σε μεγάλα υψόμετρα (3.200 μ).Τα Ιαγουαρόντι, εμφανίζονται περιστασιακά και σε πυκνές τροπικές περιοχές.
Τα Ιαγουαρόντι, έχουν εμφανιστεί σε διάφορες πολιτείες των Η.Π.Α., όπως η Φλόριντα και η Αλαμπάμα.Επιπλέον, απαντώνται και στη Γαλλική Γουιάνα.

Οικολογία και συμπεριφορά

Τα Ιαγουαρόντι, είναι ενεργά κατά τη διάρκεια της ημέρας και όχι της νύχτας.Είναι ικανοί στο να αναρριχώνται στα δέντρα, αλλά προτιμούν να κυνηγούν στο έδαφος.Τρώνε κυρίως μικρά ζώα, όπως τρωκτικά, μικρά ερπετά και πουλιά.Έχουν παρατηρηθεί να σκοτώνουν και μεγαλύτερα θηράματα, όπως κουνέλια, πόσουμ, αλλά και σπανιότερα ψάρια ή πιθήκους.Όπως και άλλες γάτες, η διατροφή τους περιλαμβάνει γρασίδι και διάφορα αρθρόποδα.
Τα Ιαγουαρόντι, φαίνεται ότι σχηματίζουν μικρές ομάδες, σε αντίθεση με τις άλλες γάτες, ενώ είναι πρόθυμα να δεχθούν την παρουσία άλλων μελών στην ομάδα τους, στην άγρια φύση, που συνήθως αντιμετωπίζονταν ως μοναχικά.Η «κατοικία» τους, είναι ιδιαίτερα μεταβλητή, ανάλογα με το περιβάλλον.Το φάσμα τους, καταλαμβάνει μια έκταση από 6,8 έως 100 km².Όπως και οι άλλες γάτες, σηματοδοτούν την περιοχή τους με αρώματα, ούρα, με τρίψιμο του κεφαλιού τους στα δέντρα και με κόπρανα.Είναι ντροπαλά και μερικές φορές, μοναχικά ζώα.
Τα Ιαγουαρόντι, παράγουν παράξενους ήχους, που μοιάζουν με σφυρίγματα και ήχους πουλιών.

Αναπαραγωγή

Η περιόδος αναπαραγωγής για τα Ιαγουαρόντι, λαμβάνει χώρα καθ'όλη τη διάρκεια του χρόνου.Ο οίστρος, κρατά 3 με 5 ημέρες.Η κύηση διαρκεί 70 με 75 ημέρες και το θηλυκό γεννά 1 έως 4 γατάκια σε ένα κρησφύγετο που η ίδια διαμόρφωσε σε ένα πυκνό δάσος ή σε κοίλα δέντρα.
Τα μικρά, γεννιούνται με κηλίδες στα κάτω πλευρά τους, οι οποίες εξαφανίζονται καθώς μεγαλώνουν.Τα μικρά, είναι σε θέση να τρέφονται με στερεή τροφή στις 6 εβδομάδες.Τα Ιαγουαρόντι, γίνονται σεξουαλικά ώριμα στα 2 χρόνια, ενώ έχουν ζήσει μέχρι και 10 χρόνια σε αιχμαλωσία.

Απειλές

Τα Ιαγουαρόντι, δεν είναι ιδιαίτερα περιζήτητα για τη γούνα τους, αλλά κινδυνεύουν λόγω της απώλειας των οικοτόπων τους.Επίσης, έχει εκφραστεί η ανησυχία, ότι τα Ιαγουαρόντι, μπορεί να εξαφανιστούν από το νότιο Μεξικό, λόγω απώλειας των οικοτόπων τους.